**HOTĂRAREA**

**Nr. 14 din 28.05.2022**

**Comitetul Județean pentru Situații de Urgență Dâmbovița**

Având în vedere prevederile:

- art. 11 alin. (1) coroborat cu art. 22, lit. ”b” din Ordonanţa de Urgenţă a Guvernului nr. 21/15.04.2004, privind Sistemul Naţional de Management al Situaţiilor de Urgenţă, aprobată prin Legea nr. 15/2005, cu completările şi modificările ulterioare;

- Ordinul comun al Ministerului Apelor și Pădurilor și al Ministerului Afacerilor Interne nr. 459/78/2019 pentru aprobarea Regulamentului privind gestionarea situațiilor de urgență generate de fenomene hidrometeorologice periculoase având ca efect producerea de inundații, secetă hidrologică, precum și incidente/accidente la construcții hidrotehnice, poluări accidentale pe cursurile de apă și poluări marine în zona costieră,

Având în vedere avertizarea meteorologică emisă de către Administrația Națională de Meteorologie Cod Portocaliu ce vizează fenomene de instabilitate atmosferică accentuată și ploi abundente în intervalul 28.05.2022 ora 12:00 – 30.05.2022 ora 10:00;

Ținând cont de situațiile de urgență generate de manifestarea fenomenelor hidrometeorologice din perioadele precedente;

În temeiul art. 10, alin. (1) și (2) din Regulamentul-cadru privind structura organizatorică, atribuţiile, funcţionarea şi dotarea comitetelor şi centrelor operative pentru situaţii de urgenţă, aprobat prin H.G. nr. 1491/2004, **adoptă prezenta**

**HOTĂRÂRE:**

**Art. 1. –** (1)Comitetul Județean pentru Situații de Urgență Dâmbovița aprobă măsurile necesar a fi luate, având în vedere avertizările emise de Administrația Națională de Meteorologie pentru județul Dâmbovița.

(2) Comitetul Județean pentru Situații de Urgență, prin componentele sale şi/sau în cooperare cu organismele de specialitate, execută acţiuni de răspuns după producerea unor situații de urgență asociate riscurilor Furtuni-Viscol-Grindină.

(3) Pentru gestionarea eficientă a situațiilor de urgență, ca urmare a manifestării riscurilor prognozate, de către instituțiile cu atribuții în gestionarea riscului prognozat și CLSU, se stabilesc următoarele măsuri:

1. instituirea serviciului de permanență pe toată perioada supusă avertizării Cod Portocaliu, la sediul instituțiilor cu responsabilități și la cel al unităților administrativ-teritoriale din județul Dâmbovița pentru monitorizarea cu atenţie a evoluţiei fenomenelor hidrometeorologice, cu asigurarea condiţiilor necesare pentru a se acţiona preventiv şi pentru a putea alerta populaţia în timp util;
2. la sediul ISU Dâmbovița se activează Grupa Operativă cu personal propriu, conform procedurilor interne;
3. asigurarea fluxului informațional-decizional și informarea cu celeritate a Grupei operative constituită la ISU Dâmbovița asupra evoluției și efectelor fenomenelor hidrometerologice prin transmiterea urgentă a rapoartelor operative;
4. situațiile de urgență ce impun intrvenția imediată a structurilor specializate se anunță prin SNAU 112;
5. prin grija ISU Dâmbovița se vor emite mesaje Ro-Alert în cazul avertizărilor nowcasting de Cod Roșu și, în situațiile care se impune, la cele Cod Portocaliu.

**Art. 2. –** Structurile nominalizate la art. 1, alin. (2) sunt precizate în Ordinul prefectului județului Dâmbovița nr. 95/01.04.2022.

**Art. 3. –** Prin grija Secretariatului Tehnic Permanent al Comitetului Județean pentru Situații de Urgență Dâmbovița, din cadrul Inspectoratului pentru Situații de Urgență ”Basarab I” al județului Dâmbovița, prezenta hotărâre **se publică pe site-ul Instituţiei Prefectului – judeţul Dâmboviţa** şi se transmite Departamentului pentru Situaţii de Urgenţă, Inspectoratului General pentru Situaţii de Urgenţă, membrilor Comitetului Județean pentru Situații de Urgență Dâmbovița și Comitetelor locale pentru situații de urgență din județul Dâmbovița, spre însușire și punere în aplicare, la ordin/solicitare/nevoie, în funcție de evoluția situației operative din județul Dâmbovița.

**PREȘEDINTELE C.J.S.U. DÂMBOVIŢA**

***PREFECT***

***CLAUDIA GILIA***